Návrh ROZHODNUTIE RADY o pozícii, ktorú má Európska únia zaujať vo Výbore pre kultúrnu spoluprácu zriadenom podľa Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o zriadenie tohto výboru a prijatie rokovacieho poriadku Výboru pre kultúrnu spoluprácu /* COM/2012/0463 final - 2012/0226 (NLE) */





DÔVODOVÁ SPRÁVA Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“) bola podpísaná 6. októbra 2010 a predbežne sa vykonáva od 1. júla 2011. V článku 3 protokolu o kultúrnej spolupráci (ďalej len „protokol“) sa predpokladá vytvorenie Výboru pre kultúrnu spoluprácu (ďalej len „výbor“) a stanovujú sa hlavné úlohy a funkcie výboru. Vzhľadom na potrebu rýchlo začať vykonávanie protokolu sa má výbor zriadiť a jeho rokovací poriadok sa má prijať na prvom zasadaní výboru. V súlade s článkom 3.2 protokolu sa prvé zasadanie výboru uskutoční v priebehu prvého roka uplatňovania protokolu. Pripojený návrh predstavuje návrh právneho nástroja na schválenie pozície, ktorú Európska únia zaujme vo Výbore vo vzťahu k uvedenej otázke. 2012/0226 (NLE) Návrh ROZHODNUTIE RADY o pozícii, ktorú má Európska únia zaujať vo Výbore pre kultúrnu spoluprácu zriadenom podľa Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej, pokiaľ ide o zriadenie tohto výboru a prijatie rokovacieho poriadku Výboru pre kultúrnu spoluprácu RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 167 ods. 3 a na prvý pododsek článku 207 ods. 4 v spojení s článkom 218 ods. 9, so zreteľom na návrh Európskej komisie[1], keďže: (1) Dňa 23. apríla 2007 Rada splnomocnila Komisiu, aby v mene Európskej únie a jej členských štátov dojednala dohodu o voľnom obchode s Kórejskou republikou. (2) Tieto rokovania boli uzavreté a dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“)[2] bola podpísaná 6. októbra 2010. (3) V súlade s článkom 15.10 ods. 5 dohody sa táto dohoda predbežne vykonáva od 1. júla 2011 s výhradou jej neskoršieho uzavretia. (4) V článku 3 protokolu dohody týkajúcom sa kultúrnej spolupráce (ďalej len „protokol“) sa stanovuje zriadenie Výboru pre kultúrnu spoluprácu, ktorý má okrem iného za úlohu zabezpečiť riadne fungovanie protokolu. (5) Únia by mala určiť pozíciu, ktorá sa má zaujať, pokiaľ ide o zriadenie Výboru pre kultúrnu spoluprácu a prijatie jeho rokovacieho poriadku, PRIJAL TOTO ROZHODNUTIE: Článok 1 Pozícia, ktorú má Európska únia zaujať vo Výbore pre kultúrnu spoluprácu, pokiaľ ide o zriadenie tohto výboru a prijatie jeho rokovacieho poriadku, sa zakladá na návrhu rozhodnutia Výboru pre kultúrnu spoluprácu, ktorý tvorí prílohu k tomuto rozhodnutiu. Článok 2 1. Toto rozhodnutie nadobúda účinnosť dňom jeho prijatia. 2. Toto rozhodnutie sa uverejní v úradnom vestníku. V Bruseli Za Radu predseda PRÍLOHA I ROZHODNUTIE Č. […] VÝBORU PRE KULTÚRNU SPOLUPRÁCU EÚ – KÓREA z […] o zriadení Výboru pre kultúrnu spoluprácu a prijatí jeho rokovacieho poriadku VÝBOR PRE KULTÚRNU SPOLUPRÁCU, so zreteľom na Protokol o kultúrnej spolupráci (ďalej len „protokol“) k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“), podpísanej 6. októbra 2010 v Bruseli, a najmä na jeho článok 3, keďže: (1) V článku 3 protokolu sa predpokladá zriadenie Výboru pre kultúrnu spoluprácu. (2) Výbor pre kultúrnu spoluprácu môže prijať svoj vlastný rokovací poriadok a v súlade s článkom 3 ods. 3 protokolu k dohode vykonáva všetky úlohy Výboru pre obchod súvisiace s protokolom, PRIJAL TOTO ROZHODNUTIE: 1. Týmto sa zriaďuje Výbor pre kultúrnu spoluprácu. 2. Ustanovuje sa rokovací poriadok Výboru pre kultúrnu spoluprácu, ako sa uvádza v prílohe. 3. Toto rozhodnutie nadobúda účinnosť … V … dňa … Za Výbor pre kultúrnu spoluprácu prvý tajomník Ministerstvo kultúry, športu a cestovného ruchu Kórejskej republiky XXX [Vyplní kórejská strana] || generálny riaditeľ Generálneho riaditeľstva pre vzdelávanie a kultúru Európska komisia Jan TRUSZCZYŃSKI Príloha ROKOVACÍ PORIADOK VÝBORU PRE KULTÚRNU SPOLUPRÁCU Článok 1 Zloženie a predsedníctvo 1. Výbor pre kultúrnu spoluprácu (ďalej len „výbor“), ktorý bol zriadený v súlade s článkom 3 ods. 1 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (ďalej len „dohoda“), vykonáva svoje povinnosti podľa ustanovení článku 3 ods. 3 protokolu a nesie zodpovednosť za všeobecné vykonávanie protokolu. 2. Výbor sa v súlade s článkom 3 ods. 1 protokolu skladá zo zástupcov strany EÚ na jednej strane a zástupcov Kórey na strane druhej. 3. Výboru spolupredsedá generálny riaditeľ kancelárie pre programový obsah kórejského ministerstva kultúry, športu a cestovného ruchu a riaditeľ pre kultúru a médiá Generálneho riaditeľstva pre vzdelávanie a kultúru Európskej komisie. Podpredsedovia sa môžu nechať zastupovať príslušnými vymenovanými osobami. Článok 2 Zastupovanie 1. Strana oznámi druhej strane zoznam svojich členov vo výbore. Tento zoznam spravuje sekretariát výboru. 2. Člen, ktorý chce byť zastúpený náhradníkom, oznámi predsedom výboru meno svojho náhradníka pred zasadnutím, na ktorom má byť zastupovaný. Náhradník člena výboru vykonáva všetky práva tohto člena. Článok 3 Zasadania 1. Výbor zasadá najmenej raz za rok a vždy, keď o to požiada ktorákoľvek strana. Zasadania sa konajú striedavo v Bruseli alebo v Soule, ak sa strany nedohodnú inak. Ak obe strany súhlasia, zasadania výboru sa môžu konať prostredníctvom videokonferencie alebo telekonferencie. 2. Každé zasadanie výboru zvolá sekretariát výboru na deň a miesto, na ktorých sa obe strany dohodli. Sekretariát výboru vydá členom výboru oznámenie o zvolaní zasadania najneskôr 28 dní pred začiatkom zasadania, ak sa strany nedohodnú inak. Článok 4 Delegácia Členov výboru môžu sprevádzať úradníci. Pred každým zasadaním sa predsedom výboru oznámi plánované zloženie delegácií, ktoré sa zúčastnia na zasadaní. Článok 5 Pozorovatelia Výbor sa môže rozhodnúť, že prizve pozorovateľov ad hoc. Článok 6 Sekretariát Kontaktné miesta vymenované stranami vykonávajú spoločne funkciu sekretariátu výboru. Článok 7 Dokumenty Ak rokovania výboru vychádzajú z písomných podkladových dokumentov, sekretariát výboru tieto dokumenty očísluje a rozošle ako dokumenty výboru. Článok 8 Korešpondencia 1. Korešpondencia určená predsedom výboru sa zasiela sekretariátu výboru, ktorý ju rozpošle členom výboru. 2. Korešpondenciu od predsedov výboru odosiela jej príjemcom sekretariát výboru, ktorý ju v prípade potreby očísluje a rozpošle ďalším členom výboru. Článok 9 Program zasadaní 1. Predbežný program každého zasadania vypracuje sekretariát výboru. Tento program zasiela spolu s príslušnými dokumentmi najneskôr 7 dní pred začiatkom zasadania členom výboru ako aj jeho predsedom. 2. Výbor schvaľuje program na začiatku každého zasadania. Ak s tým strany súhlasia, môžu sa do programu zaradiť aj body, ktoré nie sú uvedené v predbežnom programe. 3. Predsedovia výboru môžu po dohode pozvať na zasadanie výboru odborníkov, aby poskytli informácie ku konkrétnym témam. 4. Predsedovia výboru môžu po dohode skrátiť lehoty stanovené v odseku 1 s cieľom zohľadniť požiadavky konkrétneho prípadu. Článok 10 Zápisnice 1. Návrh zápisnice z každého zasadnutia vypracuje sekretariát výboru zvyčajne do 21 dní od ukončenia zasadania. 2. V zápisnici sa spravidla zhrnie každý bod programu a v prípade potreby sa v nej uvedú: a) dokumenty predložené výboru, b) všetky vyhlásenia, ktoré sa na požiadanie členov výboru majú zapísať a c) prijaté rozhodnutia, vydané odporúčania, dohodnuté vyhlásenia a závery prijaté v súvislosti s konkrétnymi bodmi. 3. Zápisnica obsahuje aj zoznam členov výboru alebo ich náhradníkov, ktorí sa zúčastnili na zasadaní, zoznam členov delegácií, ktoré ich sprevádzali, a zoznam prípadných pozorovateľov alebo odborníkov, ktorí boli na zasadaní prítomní. 4. Zápisnicu schvália písomne obe strany do 28 dní odo dňa konania zasadania alebo v inej lehote, na ktorej sa strany dohodnú. Po schválení zápisnice sekretariát výboru podpíše jej dve vyhotovenia a každá strana dostane jeden originál týchto autentických dokumentov. Kópie podpísanej zápisnice sa zašlú členom výboru. Článok 11 Rozhodnutia a odporúčania 1. Výbor prijíma rozhodnutia a odporúčania[3] na základe dohody medzi obomi stranami. Uvedené akty sa označujú ako „rozhodnutie“ alebo „odporúčanie“. 2. Ak sa na tom strany dohodnú, môže výbor v období medzi zasadaniami prijímať rozhodnutia alebo odporúčania písomným postupom. Písomný postup spočíva vo výmene nót medzi predsedami výboru. 3. Sekretariát výboru pridelí každému rozhodnutiu alebo odporúčaniu poradové číslo, vyznačí dátum prijatia a pripojí opis predmetu daného aktu. V každom rozhodnutí sa stanoví dátum nadobudnutia jeho účinnosti. 4. Rozhodnutia a odporúčania prijaté výborom sa potvrdia prostredníctvom dvoch autentických vyhotovení, ktoré podpíšu predsedovia výboru. Article 12 Zverejňovanie a dôvernosť 1. Ak nebolo rozhodnuté inak, zasadania výboru nie sú verejné. 2. Ak strana predloží výboru informácie, ktoré považuje podľa svojich právnych a správnych predpisov za dôverné, druhá strana zaobchádza s takými informáciami ako s dôvernými. 3. Každá strana sa môže rozhodnúť uverejniť rozhodnutia a odporúčania výboru vo svojej príslušnej úradnej zbierke. Článok 13 Výdavky 1. Každá strana znáša výdavky, ktoré jej vzniknú v dôsledku účasti na zasadaniach výboru, pokiaľ ide o výdavky na zamestnancov, cestovné výdavky a diéty a poštovné a telekomunikačné výdavky. 2. Výdavky v súvislosti s organizáciou zasadaní a rozmnožovaním dokumentov znáša strana, ktorá je organizátorom zasadania. [1] Ú. v. EÚ C xx, xx.xx.xxxx, s. x. [2] Ú. v. EÚ L 127, 14.5.2011, s. 6. [3] Na účely dosiahnutia cieľu protokolu je výbor oprávnený prijímať rozhodnutia vo vzťahu k akýmkoľvek otázkam stanoveným protokolom. Prijaté rozhodnutia sú pre strany záväzné a strany prijmú opatrenia potrebné na vykonanie prijatých rozhodnutí. Výbor môže tiež vydávať príslušné odporúčania.